**PRANEŠIMAS SPAUDAI**

2025 m. birželio 17 d., Vilnius

**Auganti inžinerijos ir technologijų pramonės asociacija LINPRA traukiasi iš Lietuvos pramonininkų konfederacijos**

**Lietuvos inžinerijos ir technologijų pramonės asociacija (LINPRA) 2025 m. birželio 16 d. vykusiame prezidiumo posėdyje priėmė sprendimą nutraukti narystę Lietuvos pramonininkų konfederacijoje (LPK). Šis žingsnis žymi kryptingą LINPRA strategijos įgyvendinimą – stiprinti sektoriaus savarankiškumą, lyderystę ir tikslingą atstovavimą inžinerinės pramonės interesams nacionaliniu bei tarptautiniu lygmeniu.**

„Šį sprendimą lėmė ilgalaikė diskusija ir vertinimas, kaip efektyviausiai galime siekti savo tikslų bei atliepti narių lūkesčius. Mūsų veiklos prioritetas – tikslingas, kryptingas ir matomas atstovavimas inžinerijos ir technologijų sektoriui, kurį, vertinant dabartinį kontekstą, galime užtikrinti savarankiškai. Tai augimo pastūmėtas žingsnis į priekį, laikantis mūsų ilgalaikės strategijos“, – sako LINPRA prezidentas Tomas Prūsas.

Pasak T. Prūso, LINPRA pozicija išlieka konstruktyvi ir atvira bendradarbiavimui. „Vertiname bendrą patirtį su LPK, esame dėkingi už iki šiol kartu vykdytą veiklą, įgyvendintus projektus ir įdirbį stiprinant inžinerijos sektorių Lietuvoje, matome galimybes ir toliau dirbti išvien, sprendžiant sektoriui aktualius klausimus. Tuo pačiu turime poreikį veikti lanksčiau, kad galėtume operatyviai ir tiesiogiai reaguoti į sektoriaus iššūkius bei stiprinti inžinerinės bendruomenės balsą“, – teigia jis.

Diskusijose tarp prezidiumo narių buvo išsakytos įvairios įžvalgos, kurios padėjo formuoti bendrą sprendimą. Akcentuota, jog LINPRA turi stiprius ryšius ir konstruktyvų bendradarbiavimą su valdžios institucijomis, aktyviai dalyvauja darbo grupėse ir komitetuose, tarptautiniuose tinkluose, o organizacijos nariai tikisi dar labiau įsitraukti į sektoriaus politikos formavimą bei būti girdimi tiesioginiuose dialoguose.

„Narystė LPK mums suteikė vertingų patirčių ir kontaktų, tačiau šiandien svarbiausia – aiškumas, kryptingumas ir veiksmo laisvė. Mūsų bendruomenė pasirengusi aktyviai atstovauti būtent inžinerinei pramonei tiesiogiai, telkti partnerystes bei kurti ilgalaikę sektoriaus viziją“, – sako LINPRA direktorius Darius Lasionis.

Prezidiumo nariai sutarė, kad bendradarbiavimo galimybės su LPK išliks ir ateityje. Pasak D. Lasionio, „kiekvienas pokytis atveria ir naujų galimybių – šiandien renkamės kelią, kuris, tikime, leis mums veikti efektyviau, siekiant stiprinti inžinerijos sektorių, atliekantį ypatingai reikšmingą vaidmenį Lietuvos ekonomikoje. Jei ateityje matysime poreikį grįžti prie bendros partnerystės su LPK, siekiant šio tikslo – taip ir padarysime.“

LINPRA ir toliau sieks kurti stiprią, konkurencingą, inovatyvią inžinerinės pramonės ekosistemą, telkdama savo narius, bendradarbiaudama su kitomis verslo asociacijomis, plėtodama tarptautinius ryšius ir aktyviai įsitraukdama į sprendimų priėmimo procesus.